უნივერსიტეტის ღონისძიებების პორტალი

დასაქმების კუთხე ილიაუნიში
2019-05-15 13:00 (Asia/Dubai)
„ნიკორა ტრეიდი“ ილიას სახელმწიფო უნივერსიტეტის სტუდენტებს სთავაზობს სტუდენტურ გრაფიკზე მორგებულ ვაკანსიებს.
15 მაისს, ხუთშაბათს, 13:00-დან 16:00 საათამდე, ილიაუნის E კორპუსის ფოიეში მოეწყობა კომპანია „ნიკორა ტრეიდის“ დასაქმების კუთხე, სადაც ილიაუნის ნებისმიერი ფაკულტეტის ნებისმიერი კურსის სტუდენტს საშუალება ექნება შეავსოს სააპლიკაციო განაცხადი და გაიაროს პირველადი გასაუბრება.
დაინტერესებულ სტუდენტებს „ნიკორას“ წარმომადგენლები გააცნობენ ინფორმაციას აქტიური ვაკანსიების შესახებ.
დაინტერესების შემთხვევაში გთხოვთ ეწვიეთ კომპანია „ნიკორა ტრეიდის“ სტენდს.

დრო: 15 მაისი, ხუთშაბათი, 13:00 საათი
ადგილმდებარეობა: E კორპუსის ფოიე, ილიას სახელმწიფო უნივერსიტეტი

საზაფხულო სკოლა „კვლევის მეთოდები სოციალურ მეცნიერებებში, ტენდენციები, სიახლეები, გამოწვევები, პოლიტიკური კვლევა, როგორც მიმართულება, საქართველოსა და მსოფლიოში“
2019-05-15 13:23
ილიას სახელმწიფო უნივერსიტეტი რუსთაველის ფონდის დაფინანსებით გამართავს საზაფხულო სკოლას თემაზე: „კვლევის მეთოდები სოციალურ მეცნიერებებში, ტენდენციები, სიახლეები, გამოწვევები, პოლიტიკური კვლევა, როგორც მიმართულება, საქართველოსა და მსოფლიოში“.
ლექციებსა და პრაქტიკულ სემინარებს ჩაატარებენ ილიას სახელმწიფო უნივერსიტეტის სოციოლოგიის მიმართულების პროფესორები და ადგილობრივი და უცხოელი მოწვეული ლექტორები. სკოლაში მონაწილეობა შეუძლიათ ახალგაზრდა მკვლევრებსა და სოციალური მიმართულების მაგისტრატებსა და დოქტორანტებს.
სკოლა ჩატარდება 7-15 ივნისს ქ. თბილისში, ილიას სახელმწიფო უნივერსიტეტის ბაზაზე.
სამუშაო ენები: ქართული და ინგლისური
მონაწილეები შეირჩევიანგამოცდილებისა და სამოტივაციო წერილის საფუძველზე.
მონაწილეობის აუცილებელი პირობაა ინგლისური ენის ცოდნა.
დოკუმენტების გამოგზავნის ბოლო ვადაა 25 მაისი, 18.00 საათამდე.
CV და სამოტივაციო წერილი აპლიკანტმა უნდა გამოგზავნოს შემდეგ ელექტრონულ მისამართზე: ana.tarkhnishvili.1@iliauni.edu.ge
საზაფხულო სკოლის აღწერა
სოციალური მეცნიერებებისათვის დამახასიათებელია მჭიდრო კავშირი თეორიასა და ემპირიულ მასალას შორის, ამიტომ სოციალურ მეცნიერებათა განვითარება, ასევე მათი მომიჯნავე, გამოყენებითი სფეროებიც, მნიშვნელოვნად არის დაკავშირებული კვლევის, როგორც ინსტრუმენტის, მეთოდების განვითარებასთან.
საქართველოში ბოლო 12-15 წლის განმავლობაში განვითარებული პოლიტიკური პროცესები ითვალისწინებდა კლევითი სფეროს ჩართულობას. კვლევა გამოიყენებოდა, როგორც სამუშაო პროცესის, ასევე საინფორმაციო კამპანიის ნაწილი, ერთი მხრივ, კვლევა ზომავდა მოსახლეობის განწყობებს, მეორე მხრივ, პოლიტიკური პარტიები იყენებდნენ, როგორც კონკურენტებთან უპირატესობის დასტურს, საინფორმაციო ომში იარაღის ფუნქციას ასრულებდა.. კვლევის აქტიურმა მონაწილეობამ პოლიტიკურ პროცესებში კვლევის ხარისხისა და მეთოდების მიმართ შექმნა მაღალი მოთხოვნა. ამიტომ სხვა კვლევით სფეროებს შორის შექმნა პირობა მეთოდოლოგიური მხარის განსაკუთრებული განვითარებისა და დახვეწისათვის.
გარდა მეთოდოლოგიური განვითარებისა, პოლიტიკურ კვლევაში ჩართულ ორგანიზაციებში ბოლო ათწლეულის განმავლობაში დაგროვდა ძალიან დიდი კვლევითი და სტატისტიკური მასალა მონაცემთა ბაზების სახით. ნაწილი მონაცემებისა ხელმისაწვდომია კვლევითი კომპანიების საიტებზე, მნიშვნელოვანი ნაწილი კი ინახება კვლევითი კომპანიების არქივებში. უნივერსიტეტისა და კერძო კომპანიების თანამშრომლობა ძალიან ნაყოფიერ საფუძველს შექმნის მონაცემების ბაზების თავმოყრისა და ანალიზისათვის.
საზაფხულო სკოლა მოგვცემს საშუალებას, სტუდენტებსა და ამ სფეროში ჩართულ ახალგაზრდა მეცნიერებს წლების განმავლობაში დაგროვებულ მასალაზე დაფუძნებული ანალიზი შევთავაზოთდა გავზარდოთ მათში პოლიტიკური კვლევის საკითხებისადმი ინტერესი. კონკრეტული ქეისების/შემთხვევების მაგალითებზე პრაქტიკულ ჭრილში ვაჩვენოთ პოლიტიკური კვლევის საჭიროებები, პრობლემები და მათი გადაჭრის გზები, როგორც ქართული პოლიტიკური რეალობისათვის, ასევე სხვადასხვა ქვეყნისათვის, რასაც უზრუნველყოფენ მაღალპროფესიონალიექსპერტები, როგორც აკადემიური სფეროდან, ასევე კერძო სექტორიდან.
საზაფხულო სკოლის საქმიანობაში ჩართულები იქნებიან გერმანიის ბრემენის უნივერსიტეტის პროფესორი იოჰან ტოლენი და სიდიდით მსოფლიოს სამეულში შემავალი კერძო კომპანიის Ipsos მკვლევარი ვოდიმ ვოლისი (აშშ). ძალიან მნიშვნელოვანია, რომ ორივე ექსპერტს საქართველოს პროექტებში მონაწილეობის გამოცდილება აქვს. იოჰან თოლენი 1994 წლიდან არის ჩართული სამუშაო ჯგუფებში, კონსულტაციას ი უწევდა საქართველოში განხორციელებულ არაერთ პროექტს.
ვოდიმ ვოლოსი 2010 წლიდან თანამშრომლობს ქართულ კვლევით კომპანიებთან და კონსულტაციას უწევს პოლიტიკური კვლევის პროცესს. ასეთი გამოცდილება უნიკალურ საშუალებას მოგვცემს საზაფხულო სკოლის დამსწრეებს გავაცნოთ საქართველოს გამოცდილება საერთაშორისო ხედვისა და პრექტიკის კონტექსტში.
საზაფხულო სკოლის მიზანია სტუდენტებისა და ახალგაზრდა მეცნიერებისათვის სოციალურ მეცნიერებებში კვლევის მეთოდებისა და პოლიტიკური კვლევის სფეროებში ცოდნის გაღრმავება. კვლევის მეთოდოლოგიის/პროგრამის შემუშავებაში პრაქტიკული უნარ-ჩვევების შეძენა, კვლევის დაგეგმვასა და კვლევითი პროცესის ყველა ეტაპის განხორციელება, ემპირიულ კვლევებში სოციოლოგისათვის საჭირო ორიენტაციებისა და კომპეტენციების მიღება/შემუშავება.
საზაფხულო სკოლა შედგება 8-დღიანი პროგრამისაგან რამდენიმე განსხვავებული სწავლების და პრაქტიკული სამუშაოების ჩატარებით ფორმატით.
სწავლება, რომელიც გაგრძელდება 9 დღე, 3 თემატურ კატეგორიად დაიყოფა:

კვლევის მეთოდები სოციალურ მეცნიერებებში, სიახლეები, გამოწვევები (2 დღე)

პოლიტიკური კვლევა დარგში უახლესი ტენდენციების განხილვა და არსებული მონაცემთა ბაზის ანალიზი და პრეზენტაცია 2 დღე);

პრაქტიკული სამუშაოები – სამუშაო ჯგუფების შექმნა შერჩეული მეთოდოლოგიით კონკრეტული კვლევის პროგრამის, ინსტრუმენტის (კითხვარის) შემუშავება (1 დღე);

სამუშაო ჯგუფების მიერ საველე სამუშაოების ჩატარება (1 დღე);

მონაცემთა გენერირება და ანალიზი – მონაცემთა კოდირება და მონაცემთა ბაზაში შეყვანა, წმენდა, დამუშავება და ანალიზი (1 დღე);

მონაწილეთა ჯგუფური პროექტების პრეზენტაცია, საუკეთესო პროექტის გამოვლენა/დაჯილდოვება, საზაფხულო სკოლის მუშაობის შეჯამება (1 დღე).

საზაფხულო სკოლის დასრულების შემდეგ ჩატარდება მსმენელებთან შედეგების შესაფასებელი კვლევა, რომელშიც შეფასდება სწავლების სარგებლიანობა, მიეთითება დამოკიდებულებები და კომენტარებიპროექტის ზოგადიშეფასების ადა მომავლის პროექტების გაუმჯობესების მიზნით.

პროფესორ პადმინი მურთის საჯარო ლექცია „გლობალური ჯანმრთელობის საკითხები, პროგრესი და გამოწვევები 21-ე საუკუნეში“ და დისკუსია
2019-05-15 18:00
15 მაისს, 18:00 საათზე, ილიას სახელმწიფო უნივერსიტეტის G106 აუდიტორიაში ნიუ იორკის სამედიცინო კოლეჯისგლობალური ჯანდაცვის ცენტრის დირექტორი, პროფესორი პადმინი მურთი წაიკითხავს საჯარო ლექციას თემაზე: „გლობალური ჯანმრთელობის საკითხები, პროგრესი და გამოწვევები 21-ე საუკუნეში“ (Global Health issues Progress and challenges in the 21st Century).
ლექციის შემდეგ გაიმართება დისკუსია თემაზე: „ქალის ჯანმრთელობა და ადამიანის უფლებები“ (Women’s health and human rights).
დაწვრილებითი ინფორმაცია თემის შესახებ და მომხსენებლის ბიოგრაფია იხ. ბმულზე.
სამუშაო ენა: ინგლისური
დრო: 15 მაისი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ილიაუნი + საინფორმაციო შეხვედრა
2019-05-15 20:00
15 მაისს, 20:00 საათზე, ილიას სახელმწიფო უნივერსიტეტის E207 აუდიტორიაში გაიმართება საინფორმაციო შეხვედრა პროექტში ილიაუნი+ მონაწილეობით დაინტერესებული სტუდენტებისთვის.

შეხვედრაზე შესაძლებლობა გექნებათ, გაეცნოთ ამომწურავ ინფორმაციას პროექტის, პრაქტიკული კურსების სილაბუსების, ჩატარების განრიგისა და სატესტო დავალებების შესახებ.

შეკითხვებს უპასუხებენ პროექტის მოწვეული ტრენერები.

ილიაუნი+ ილიას სახელმწიფო უნივერსიტეტის სტუდენტური პროექტია, რომელიც განხორციელდება ორ ეტაპად – (1) პრაქტიკული კურსები სტუდენტებისთვის და (2) რეალურ პროექტზე მუშაობა.
პროექტის ფარგლებში კონკურსის წესით შერჩეული სტუდენტები გაივლიან ილიაუნის ტექნოლოგიური ლაბორატორია უნილაბის ინტენსიურ პრაქტიკულ კურსებს გრაფიკული დიზაინის, Front-end პროგრამირების, wordpress დეველოპმენტისა და ციფრული მარკეტინგის მიმართულებით. კურსის წარმატებულ მონაწილეებს კი რეალურ პროექტებზე მუშაობის შესაძლებლობა ექნებათ.
პროექტის მხარდაჭერია სამედიცინო კორპორაცია ევექსი.
პროექტთან დაკავშირებით დეტალური ინფორმაცია ხელმისაწვდომია ბმულზე: http://bit.do/eSeXu
დრო: 15 მაისი, 20:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა IGG-ის სტუდენტური ვაკანსიების შესახებ
2019-05-16 13:00
16 მაისს, 13:00 საათზე, ილიას სახელმწიფო უნივერსიტეტის E კორპუსის სტუდენტურ სივრცეში გაიმართება შეხვედრა საქართველოს სადაზღვევო ჯგუფის (IGG) წარმომადგენლებთან სტუდენტური ვაკანსიების შესახებ.
შეხვედრაზე საქართველოს სადაზღვევო ჯგუფის წარმომადგენლები ილიაუნის სტუდენტებსა და კურსდამთავრებულებს გააცნობენ ინფორმაციას აქტიური ვაკანსიების შესახებ და დაინტერესებულ პირებს გასაუბრებაზე დაიბარებენ შერჩევის მიზნით.
დასწრების მსურველებმა შეავსეთ სააპლიკაციო ფორმა:https://bit.ly/2WBCADm
კომპანიის შესახებ
IGG ქართულ ბაზარზე ოპერირებს 2017 წლიდან, მისი მენეჯმენტი სადაზღვევო სფეროში მრავალწლიანი გამოცდილების მქონე კადრებითაა დაკომპლექტებული.
IGG მომხმარებელს სთავაზობს მრავალფეროვან და აუცილებელი დაფარვებით შექმნილ სადაზღვევო პოლისებს. ქონების, ავტომობილებისა და ტვირთების დაზღვევის კომპონენტში კომპანია სარგებლობს სავალდებულო გადაზღვევის ხელშეკრულებით AA- რეიტინგის მქონე მსოფლიოში უმსხვილეს გადამზღვეველ კომპანიებთან.

დრო: 16 მაისი, 13:00 საათი.
ადგილმდებარეობა: E კორპუსის სტუდენტურ სივრცე, -1 სართული, ქ. ჩოლოყაშვილის 3/5.

TBC ბანკის დასაქმების ფორუმი ილიაუნიში
2019-05-16 14:00
16 მაისს, ხუთშაბათს, 14:00 საათზე, ილიაუნის E კორპუსის სტუდენტურ სივრცეში TBC ბანკის ადამიანური რესურსების მართვის სამსახურის წარმომადგენლები შეხვდებიან ილიას სახელმწიფო უნივერსიტეტის სტუდენტებსა და კურსდამთავრებულებს.
შეხვედრაზე ბანკის წარმომადგენლები დაინტერესებულ პირებს შესთავაზებენ დასაქმებას TBC ბანკის სხვადასხვა ვაკანტურ პოზიციაზე, წარმოადგენენ პრეზენტაციას ბანკისა და აქტიური ვაკანსიების შესახებ. შეხვედრის ბოლოს კი შეხვედრაზე მოსულ სტუდენტებს/კურსდამთავრებულებს დაიბარებენ გასაუბრებაზე შერჩევის მიზნით.
შეხვედრა დააინტერესებთ ნებისმიერი კურსისა და მიმართულების, განსაკუთრებით საბანკო-საფინანსო საქმის მიმართულების, სტუდენტებსა და კურსდამთავრებულებს.
შეხვედრაზე დასწრების მსურველებმა გთხოვთ შეავსეთ მარტივი სარეგისტრაციო ფორმა.

დრო: 16 მაისი, 14:00 საათი.
ადგილმდებარეობა: E კორპუსის სტუდენტური სივრცე, -1 სართული, ქ. ჩოლოყაშვილის გამზ. N3/5.

კახა მაღრაძის შეხვედრა აბიტურიენტებთან – გორი, 16 მაისი
2019-05-16 15:00
16 მაისს, 15:00 საათზე, ქალაქ გორის კულტურის სახლში ილიას სახელმწიფო უნივერსიტეტის ბიზნესის სკოლის ლექტორი კახა მაღრაძე აბიტურიენტებთან შეხვედრას გამართავს და მათთვის საჯარო ლექციას წაიკითხავს თემაზე: „როგორ ავირჩიოთ პროფესია“.
ლექციის შემდეგ ილიას სახელმწიფო უნივერსიტეტის წარმომადგენლები აბიტურიენტებს უნივერსიტეტის საბაკალავრო პროგრამებს, დაფინანსების მოპოვების შესაძლებლობებს, საუნივერსიტეტო სერვისებსა და სხვა მნიშვნელოვან სიახლეებს გააცნობენ. შეხვედრის ბოლო ნაწილი დაეთმობა კითხვა-პასუხს.
კახა მაღრაძის შესახებ
კახა მაღრაძე ილიას სახელმწიფო უნივერსიტეტის ბიზნესის სკოლის მოწვეული ლექტორია, პიარისა და მარკეტინგული კომუნიკაციების კომპანია „ჯეპრას“ უფროსი კონსულტანტი და კლიენტებთან ურთიერთობის მენეჯერი. 2007 წლიდან დღემდე ივენთ მენეჯმენტისა და პიარის კურსის ლექტორია თბილისის პიარსკოლაში. კახა მაღრაძეს განხორციელებული აქვს 30-ზე მეტი ქართული და საერთაშორისო ორგანიზაციის პიარ და საკომუნიკაციო კამპანიები. ავტორია საჯარო მოხელეთა სამაგიდო წიგნისა „სტრატეგიული დაგეგმარება წარმატებული საზოგადოებასთან ურთიერთობისთვის“.
დამატებითი ინფორმაცია
ილიას სახელმწიფო უნივერსიტეტი მარტიდან საქართველოს თითქმის ყველა რეგიონულ ცენტრში ჩაატარებს უფროსკლასელებისათვის საინფორმაციო შეხვედრებს. პროექტი #არჩევანიშენია საგანმანათლებლო ორგანიზაცია კინგსთან თანამშრომლობით ხორციელდება.
მომავალი პროფესიის არჩევა – ამ თემაზე აბიტურიენტებს საჯარო ლექციებს წაუკითხავენ ილიას სახელმწიფო უნივერსიტეტის პროფესორები. შეხვედრები უფროსკლასელებს დამოუკიდებელი აზროვნებისა და სწორი არჩევანისკენ სვლაში დაეხმარება.
საინფორმაციო შეხვედრების სრული განრიგისთვის მიჰყევით ბმულს: http://bit.ly/2vIB7zl
შენი წარმატებული ცხოვრება იწყება აქ!
#მევირჩევილიაუნის

საკონტაქტო ინფორმაცია:
✉ abiturienti@iliauni.edu.ge
☏ (+995 32) 222 00 09 (352)

საზაფხულო სკოლა „საკონსტიტუციო სამართალი და საჯარო პოლიტიკა: ადამიანის უფლებები თეორიასა და პრაქტიკაში"
2019-05-16 16:22
ილიას სახელმწიფო უნივერსიტეტის სამართლის სკოლა ღია საზოგადოების ფონდის, გაეროს ადამიანის უფლებათა უმაღლესი კომისრის ოფისის, გერმანიის საერთაშორისო თანამშრომლობის საზოგადოების (GIZ) სამართლის პროგრამის ფინანსური მხარდაჭერით, იურიდიული ფაკულტეტის ბაკალავრიატისა და მაგისტრატურის სტუდენტებს იწვევს საზაფხულო სკოლის „საკონსტიტუციო სამართალი და საჯარო პოლიტიკა: ადამიანის უფლებები თეორიასა და პრაქტიკაში“ (30 ივლისი – 7 აგვისტო) შესარჩევ კონკურსში მონაწილეობის მისაღებად.
დაინტერესებულ სტუდენტებს ვთხოვთ, წარმოადგინონ CV ფოტოსურათით არა უგვიანეს 23 ივნისის 24:00 საათისა შემდეგ ელექტრონულ მისამართზე: summerschool@iliauni.edu.ge
სკოლის შესახებ:
საზაფხულო სკოლის მიზანია, ხელი შეუწყოს წარჩინებული იურიდიული ფაკულტეტის სტუდენტების სამართლებრივი ცოდნის ამაღლებას. საზაფხულო სკოლაში მონაწილეობას მიიღებენ იურიდიული ფაკულტეტის სტუდენტები საქართველოდან და აღმოსავლეთ პარტნიორობის ქვეყნებიდან (სომხეთი, აზერბაიჯანი, უკრაინა, მოლდოვა, ბელორუსი). სკოლის მონაწილეები გაივლიან ინტენსიურ საგანმანათლებლო კურსს წამყვანი ქართველი და უცხოელი პროფესორების, პრაქტიკოსი იურისტებისა და დარგის ექსპერტების მონაწილეობით.
საზაფხულო სკოლა ოფიციალურად გაიხსნება საჯარო ლექციით, რომელსაც გაუძღვება The New York Times-ის ვიცე-პრეზიდენტი და მთავარი იურისტის მოადგილე, ჰარვარდის უნივერსიტეტის პროფესორი დევიდ მაქროუ (David McCraw).
სავალდებულო მოთხოვნები:

დაინტერესებული კანდიდატი უნდა იყოს იურიდიული ფაკულტეტის მოქმედი სტუდენტი (ბაკალავრი ან მაგისტრანტი).

თავისუფლად ფლობდეს ინგლისურ ენას.

შერჩეული კანდიდატები გაივლიან ტესტირებას ინგლისურ ენასა და სამართალში. ტესტირების შედეგად შერჩეული საუკეთესო კანდიდატები ასევე გაივლიან ზეპირ გასაუბრებას.
პროგრამა მოიცავს სემინარებსა და სამუშაო შეხვედრებს თბილისში (30-31 ივლისი) და სტეფანწმინდაში, სასტუმროში „ყაზბეგი რუმსი“ (1 – 7 აგვისტო).
კონკურსის შედეგად შერჩეული სტუდენტები უზრუნველყოფილნი იქნებიან ტრანსპორტით, კვებითა და საცხოვრებლით.
საზაფხულო სკოლის სასწავლო პროგრამა მოიცავს შემდეგ თემებს:

კონსტიტუციონალიზმი და კანონის უზენაესობა: თანამედროვე გამოწვევები;

კონსტიტუციური კონტროლის განვითარება და თავდასხმა უფლებებზე: ევროპული გამოცდილება;

დამოუკიდებელი საგამოძიებო ინსტიტუტები: ადამიანის უფლებების დარღვევები და მათზე რეაგირების ეფექტური მექანიზმები;

ადამიანის უფლებათა ევროპული სასამართლოს და სხვა სასამართლოების მიერ პროპორციულობის ტესტის გამოყენება;

„რთული საქმეები“ საკონსტიტუციო სასამართლოს, ადამიანის უფლებათა ევროპული სასამართლოს და აშშ-ის უზენაესი სასამართლოს პრაქტიკიდან;

ადამიანის უფლებები სისხლის სამართალში;

გამოხატვისა და რელიგიის თავისუფლება; თანასწორობის უფლება.

დამატებითი ინფორმაციისთვის გთხოვთ მოგვმართოთ:
ილიას სახელმწიფო უნივერსიტეტის სამართლის სკოლა
საქართველო, თბილისი
ჭავჭავაძის გამზ. N32
ტელ.: +9955 (77) 553391
(+995 32) 222 00 09 (304)
ელფოსტა: summerschool@iliauni.edu.ge
საკონტაქტო პირი: სოფიო შუბლაძე

კრებულის „საქართველოს საერთო სასამართლოების მნიშვნელოვანი განმარტებები ქალთა მიმართ და ოჯახში ძალადობასთან დაკავშირებულ საქმეებზე“ პრეზენტაცია
2019-05-16 17:00
16 მაისს, 17:00 საათზე, ილიას სახელმწიფო უნივერსიტეტის სამართლის სკოლის ადამიანის უფლებათა მიმართულება აღმოსავლეთ-დასავლეთის მართვის ინსტიტუტის „კანონის უზენაესობის მხარდაჭერა საქართველოში“ (USAID/PROLoG) პროგრამასთან თანამშრომლობით გამართავს გოგა ხატიაშვილის წიგნის „საქართველოს საერთო სასამართლოების მნიშვნელოვანი განმარტებები ქალთა მიმართ და ოჯახში ძალადობასთან დაკავშირებულ საქმეებზე“ პრეზენტაციას.
კრებული მომზადებული და გამოცემულია „დემოკრატიული ჩართულობის ცენტრების ქსელის“ (NCCE) მიერ „აღმოსავლეთ-დასავლეთის მართვის ინსტიტუტის“, ACCESS-ის პროექტის ფინანსური მხარდაჭერით.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებლები: ლონდა თოლორაია – შინაგან საქმეთა სამინისტროს ადამიანის უფლებათა დაცვის დეპარტამენტის დირექტორი, ნინა ხატისკაცი – დემოკრატიული ჩართულობის ცენტრების ქსელის/Network of Centers for Civic Engagement (NCCE) აღმასრულებელი დირექტორი, გოგა ხატიაშვილი – ავტორი, შსს-ის ადამიანის უფლებათა დაცვისა და გამოძიების ხარისხის მონიტორინგის დეპარტამენტის ადამიანის უფლებათა დაცვის სამმართველოს უფროსი
მოდერატორი – დეა გოშხეთელიანი, ილიას სახელმწიფო უნივერსიტეტის სამართლის სკოლის კურსდამთავრებული
წინამდებარე ნაშრომი ერთ-ერთი პირველი მცდელობაა წარმოაჩინოს საქართველოს საერთო სასამართლოების სამართალწარმოების პრაქტიკა ქალთა მიმართ და ოჯახში ძალადობასთან დაკავშირებულ საქმეებზე.
ნაშრომში თავმოყრილია ქალთა მიმართ და ოჯახში ძალადობის საქმეებზე მნიშვნელოვანი სასამართლო გადაწყვეტილებები. ის მოიცავს ამონარიდებს საქართველოს საერთო სასამართლოების მიერ 2016-2018 წლებში ოჯახში ძალადობის საქმეებზე მიღებული გადაწყვეტილებებიდან.
სახელმძღვანელოში თავმოყრილი გადაწყვეტილებები ეხება ქალთა მიმართ და ოჯახში ძალადობის, მათ შორის ოჯახში ძალადობის მსხვერპლი ბავშვების, საქმეებზე გაკეთებულ ზოგად განმარტებებს სასჯელის გამოყენებასა და დანაშაულის კვალიფიკაციასთან დაკავშირებით; აგრეთვე გენდერული დისკრიმინაციის მოტივის განსაზღვრის დადებით ტენდენციებსა და მტკიცებულებების სიმწირის პრობლემატიკას.
ღონისძიებაზე სტუდენტებს დაურიგდებათ ნაშრომის განსაზღვრული რაოდენობა.

დრო: 16 მაისი, 17:00 საათი
ადგილმდებარეობა: ილიას სახელმწიფო უნივერსიტეტი, წიგნის სახლი „ლიგამუსი“ (ი. ჭავავაძის გამზ. N32)
დასწრება თავისუფალია.

სამეცნიერო კაფე: „ჩვენი სამყარო“
2019-05-16 19:00
16 მაისს, 19:00 საათზე, ილიას სახელმწიფო უნივერსიტეტის პროფესორი გიორგი ჯავახიშვილი წაიკითხავს საჯარო ლექციას თემაზე: „ჩვენი სამყარო“.
მომხსენებელი ისაუბრებს ზოგადად სამყაროს, როგორც დროითი, ასევე სივრცითი, მასშტაბების შესახებ.
მომხსენებლის შესახებ
გიორგი ჯავახიშვილმა 1980 წელს დაამთავრა ივანე ჯავახიშვილის თბილისის სახელმწიფო უნივერსიტეტი. იმავე წელს მუშაობა დაიწყო აბასთუმნის ასტროფიზიკურ ობსერვატორიაში. 2007 წლიდან ილიას უნივერსიტეტის ასოცირებული პროფესორია. აქვს მრავალწლიანი დაკვირვებითი გამოცდილება. ორჯერ მონაწილეობდა ექსპედიციებში მზის დაბნელებაზე. მისი ინტერესის სფეროა: „ჩვენც და კიდევ ყველაფერი, რაც ჩვენ ზევით არის”.
დრო: 16 მაისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

პიანისტ თედო დიაკონიძის კონცერტი
2019-05-16 19:00
16 მაისს, 19:00 საათზე, ილიას სახელმწიფო უნივერსიტეტის B201 აუდიტორიაში გაიმართება ილიაუნის დოქტორანტ-აბიტურის, თედო დიაკონიძის კონცერტი. პროგრამაშია მოცარტის, ბეთჰოვენის, სკრიაბინისა და მუსორგსკის საფორტეპიანო ნაწარმოებები.
თედო დიაკონიძემ დაამთავრა ზაქარია ფალიაშვილის სახელობის ცენტრალური სამუსიკო სასწავლებელი, ე.წ. ნიჭიერთა ათწლედი, სადაც ის პედაგოგ ნინო მამრაძესთან სწავლობდა. შემდეგ სწავლა განაგრძო თბილისის ვანო სარაჯიშვილის სახელობის სახელმწიფო კონსერვატორიის ბაკალავრიატში, პედაგოგ ლალი სანიკიძის კლასში. 2018 წელს დაამთავრა მაგისტრატურა ციურიხის (შვეიცარია) ხელოვნების უნივერსიტეტში, პროფესორ ჰანს-იურგენ შტრუბთან.
თედო საერთაშორისო და რესპუბლიკური კონკურსების ლაურეატია. ამჟამად ის ილიას სახელმწიფო უნივერსიტეტის აბიტურ-დოქტორანტია (ხელმძღვანელი – პროფესორი ნინო მამრაძე).

დრო: 16 მაისი, 19: 00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ჯემალ ქარჩხაძის ახალი წიგნის „მარტოობის ჩუმი ედემის" პრეზენტაცია
2019-05-16 19:00
16 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და ქარჩხაძის გამომცემლობა ჯემალ ქარჩხაძის ახალი წიგნის „მარტოობის ჩუმი ედემის” პრეზენტაციაზე გიწვევთ.
„მარტოობის ჩუმი ედემი“ მწერლის უბის წიგნაკიდან ამ დრომდე უცნობ ჩანაწერებს, პუბლიცისტიკასა და მხატვრულ ტექსტებს აერთიანებს.
პრეზენტაციის მოდერატორი ლევან ბერძენიშვილი იქნება. წიგნის შესახებ ლევან ბრეგაძე, კახა ჯამბურია, მამუკა ბერიაშვილი, დიანა ანფიმიადი, ზაალ ჩხეიძე და დავით პაიჭაძე ისაუბრებენ.
მსურველებს წიგნის შეძენა პრეზენტაციის მსვლელობისას შეეძლებათ.
დრო: 16 მაისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

კონკურსი Big Idea Challenge
2019-05-17 10:00
პროექტის ,,შემოქმედებითი ნაპერწკალი“ ვიდეოფიჩის კონკურსი
ილიას სახელმწიფო უნივერსიტეტი იწყებს რეგისტრაციას კონკურსის Big Idea Challenge მონაწილეთა შესარჩევად.
კონკურსი იმართება ბრიტანეთის საბჭოს პროგრამის „შემოქმედებითი ნაპერწკალი“ ფარგლებში. მისი პარტნიორია ილიას სახელმწიფო უნივერსიტეტი.
კონკურსი მიზნად ისახავს სტუდენტების, კურსდამთავრებულთა და ახალგაზრდა მეწარმეების ბიზნესიდეების განვითარებასა და წახალისებას.
კონკურსის მონაწილეებისთვის სავალდებულო იქნება მოკლე, 60-წამიანი, ვიდეოფიჩების ჩაწერა, რომლებშიც წარმოდგენილი იქნება ბიზნესიდეა და მისი მზაობა, მიზანშეწონილობა, გავლენა და ხარისხი დასაბუთებული იქნება კონკურსანტის მიერ. ამასთან საჭიროა მონაწილემ ვიდეოფიჩს დაურთოს მოკლე წერილობითი აპლიკაციაც.
კონკურსი იმართება შემდეგ 3 კატეგორიაში:

ციფრული ტექნოლოგია;

სოციალური სფერო (სოციალური გავლენა);

შემოქმედებითი ინდუსტრია (კრეატივი).

თითოეულმა გუნდმა ზემოთ ჩამოთვლილებიდან თავისი შეხედულებით უნდა აირჩიოს ის კატეგორია, რომელზეც გააკეთებს განაცხადს.
ილიას სახელმწიფო უნივერსიტეტმა, როგორც პროგრამის პარტნიორმა ორგანიზაციამ, კონკურსის ფარგლებში უნდა შეარჩიოს და წარადგინოს 10 საუკეთესო გუნდი!
ვის შეუძლია მონაწილეობა:

კონკურსანტი უნდა იყოს სულ მცირე 18 და არაუმეტეს 35 წლისა;

კონკურსანტი უნდა იყოს ილიას სახელმწიფო უნივერსიტეტის ბენეფიციარი – სტუდენტი, კურსდამთავრებული ან/და ახალგაზრდა მეწარმე;

კონკურსში განაცხადის შეტანა შესაძლებელია ინდივიდუალურად და ჯგუფურად, მაგრამ კონკურსის მიზნებიდან გამომდინარე უპირატესობა მხოლოდ ჯგუფებს (არაუმეტეს 3 წევრისა) მიენიჭებათ;

ერთი კონკურსანტი არ შეიძლება იყოს ერთზე მეტი გუნდის წევრი;

ინგლისური ენის ცოდნა სავალდებულოა კონკურსის ყველა მონაწილისთვის ისეთ დონეზე, რაც საჭიროა პრეზენტაციის წარმართვისა და პროგრამაში მონაწილეობის უნარ-ჩვევებისთვის.

პრიზი
კონკურსის გამარჯვებულები დაჯილდოვდებიან პრიზებით.
კერძოდ, მონაწილეებს საშუალება ეძლევათ, მოიგონ 25,000 ფუნტი სტერლინგის ოდენობის ფულადი წილი და სხვა პრიზები!
როგორ მიიღოთ მონაწილეობა?
კონკურსში მონაწილეობის მისაღებად გთხოვთ გადახვიდეთ ქვემოთ მითითებულ ბმულზე და გაიაროთ რეგისტრაცია.
https://forms.gle/nzB9GGUmGAki6nT5A
რეგისტრაცია სავალდებულოა!
რეგისტრაციის საბოლოო ვადა: 24 მაისი, 2019 წელი
სამუშაო ენა: ინგლისური
დაწვრილებითი ინფორმაციისთვის გთხოვთ ეწვიოთ კონკურსის ,,Big Idea Challenge” ოფიციალურ ვებგვერდს: https://creativespark-bigidea.uk/

კითხვების შემთხვევაში მოგვმართეთ:
ელფოსტა: zoomout@iliauni.edu.ge
ფეისბუქ ჯგუფი – https://www.facebook.com/groups/1232488493572452/

სტუდენტური კონფერენცია: „მდგრადი განვითარების მიზნები და ერთი სარტყელი“
2019-05-17 15:55
ილიას სახელმწიფო უნივერსიტეტის, გაეროს ეკონომიკისა და სოციალურ საქმეთა დეპარტამენტის UN DESA, საქართველოს სამრეწველო-სავაჭრო პალატის ორგანიზებით 24 ივნისს გაიმართება სტუდენტური კონფერენცია „მდგრადი განვითარების მიზნები და ერთი სარტყელი“.
კონფერენციის მედიაპარტნიორები არიან საქართველოს პირველი არხი (გადაცემა ბიზნესპარტნიორი), Caucasus Business Week და საინფორმაციო პორტალი Business Political Insights (BPI).
კონფერენციის მხარდამჭერია სამედიცინო კორპორაცია ევექსი.
კონფერენციის მიზანი

კონფერენციის მიზანია ქვეყნებს შორის რეგიონულ ინტეგრაციასა და მდგრადი განვითარების მიზნების მიღწევაში საქართველოს სტრატეგიული ადგილმდებარეობის პოტენციალის შესწავლა, გამოკვლევა და ანალიზი.
ვის შეუძლია კონფერენციაში მონაწილეობა?

კონფერენციაში მონაწილეობა შეუძლიათ ილიას სახელმწიფო უნივერსიტეტის საბაკალავრო და სამაგისტრო საფეხურის ნებისმიერი მიმართულების სტუდენტებს, რომლებიც დაინტერესებულნი არიან ჩინეთის სახალხო რესპუბლიკისა და საქართველოს ურთიერთობების პერსპექტივითა და გაეროს მდგრადი განვითარების მიზნების დანერგვის პროცესით.
კონფერენციის ეტაპები
I ეტაპი – განაცხადების მიღება
კონფერენციაში მონაწილეობის მისაღებად საჭიროა სააპლიკაციო ფორმის შევსება.
აპლიკაციის შევსების ბოლო ვადა: 26 მაისი, 18:00 საათი
ელექტრონული აპლიკაცია ხელმისაწვდომია ბმულზე: http://bit.ly/2JH0nOy
II ეტაპი
მეორე ეტაპზე კონფერენციის საორგანიზაციო ჯგუფი განხილვის შედეგად შეარჩევს 20 საუკეთესო აპლიკანტს, რომლებსაც გადაეგზავნებათ შესაბამისი რეკომენდაციები.
III ეტაპი
მესამე ეტაპზე შერჩეული აპლიკანტები კონფერენციაზე წარადგენენ ნაშრომებს და გამართავენ მაქსიმუმ 15-წუთიან პრეზენტაციას. თითოეული გამომსვლელის შემდეგ განხილული თემის ირგვლივ გაიმართება დისკუსია. კონფერენციის ბოლოს ჟიური შეარჩევს კონკურსის სამ გამარჯვებულს.
პრიზები

I ადგილი – საგზური ბანგკოკში (ტაილანდი), გაეროს მხარდაჭერილ რეგიონალურ ღონისძიებაზე

II და III ადგილი – სპეციალური პრიზები

საინფორმაციო შეხვედრა
კონფერენციასთან დაკავშირებით საინფორმაციო შეხვედრა გაიმართება 22 მაისს, 17:00 საათზე, G106 აუდიტორიაში.
ასევე შეგიძლიათ შეუერთდეთ კონფერენციის დახურულ ჯგუფს, რომელშიც კონფერენციის ორგანიზატორები თქვენს შეკითხვებს უპასუხებენ. ჯგუფის მისამართი:http://bit.ly/2w3THSH
დამატებითი ინფორმაცია
გაეროს გენერალურმა ასამბლეამ 2015 წლის სექტემბერში რეზოლუციით მიიღო 2030 წლის დღის წესრიგი მდგრადი განვითარებისთვის, რომელიც იმავე წლის ოქტომბერში შევიდა ძალაში. რეზოლუციაში ჩაიწერა მდგრადი განვითარების 17 მიზანი და 169 ამოცანა, რომლებიც ურთიერთდაკავშირებულია და სამ განზომილებაში ერთიანდება, ესენია: ეკონომიკური, სოციალური და გარემოს დაცვითი. 2030 წლის დღის წესრიგი ამ ეტაპზე არსებული ერთადერთი გლობალური დღის წესრიგია, რომლის შესრულებაშიც ყველა ქვეყანა თანაბრად ერთვება და რომლის მთავარი გზავნილია „არავინ დარჩეს პროცესის მიღმა“.
საქართველოს მთავრობის ადმინისტრაციამ მაღალი პოლიტიკური მხარდაჭერა გამოხატა მდგრადი განვითარების მიზნებისთვის პრიორიტეტის მინიჭების საკითხში. საქართველოს მთავრობამ მდგრადი განვითარების მიზნების ნაციონალიზაციის პროცესი 2015 წელს დაიწყო და დღემდე ამ მიმართულებით რთული პროცესი გაიარა.
ამ ეტაპზე საქართველოს ნაციონალიზებული აქვს 17-ივე მიზანი, 99 ამოცანა და 200-ზე მეტი ინდიკატორი. თუმცა საქართველოს მთავრობა მიზნად ისახავს 169 სამიზნის 2030 წლამდე ეტაპობრივად ნაციონალიზებას.
ქვეყნებს შორის მდგრადი განვითარების მიღწევისთვის მნიშვნელოვან პლატფორმას წარმოადგენს ასევე „სარტყელისა და გზის ინიციატივა“ (Belt and Road Initiative), რომელიც საქართველოს ეკონომიკური განვითარებისთვის, ინფრასტრუქტურის განვითარებისა და ვაჭრობის ხელშეწყობის გზით, მნიშვნელოვან შესაძლებლობას წარმოადგენს.
2019 წელი

დოქტორანტ ლაურა მაფიცოლის მოხსენება
2019-05-17 17:00
17 მაისს, 17:00 საათზე, ილიას სახელმწიფო უნივერსიტეტის D305 აუდიტორიაში ანთროპოლოგიის კვლევითი სემინარების ფარგლებში მანჩესტერის უნივერსიტეტის სოციალური ანთროპოლოგიის დოქტორანტი ლაურა მაფიცოლი ისაუბრებს თავის კვლევაზე: „მემორისკეიპები. რეპრესიებთან დაკავშირებული მეხსიერება და ნარატივები თანამედროვე თბილისში“.
სამუშაო ენა: ინგლისური
დრო: 17 მაისი, 17:00 საათი
ადგილმდებარეობა: D305 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი

პიანისტ ბადი ანთაძის კონცერტი
2019-05-17 19:00
17 მაისს, 19:00 საათზე, ილიას სახელმწიფო უნივერსიტეტის B201 აუდიტორიაში გაიმართება ბაკალავრიატის პირველი კურსის სტუდენტის, ბადი ანთაძის კონცერტი. პროგრამაშია ბახის, მოცარტის, შოპენის, დებიუსის, რახმანინოვის, შოსტაკოვიჩისა და პროკოფიევის ნაწარმოებები.
ბადი ანთაძე დაიბადა 1994 წელს, ავსტრიის დედაქალაქ ვენაში. მუსიკალური განათლება მიიღო თბილისის ზაქარია ფალიაშვილის სახელობის ცენტრალურ სამუსიკო სასწავლებელში, ე. წ. ნიჭიერთა ათწლედში, პედაგოგ მანანა ბარათაშვილის საფორტეპიანო კლასში.
2005 წელს ბადი რომის მუსიკალური კონკურსის “Harmoniae”-ს გამარჯვებული გახდა.
2015 წელს სწავლა ბერლინის თავისუფალ უნივერსიტეტში ქიმიის ფაკულტეტზე განაგრძო.
2019 წელს ბადი ილიას სახელმწიფო უნივერსიტეტის მუსიკის ცენტრის სტუდენტი გახდა, სადაც ის ამჟამად პროფესორ ნინო მამრაძის საფორტეპიანო ხელოვნების კლასში სწავლობს.

დრო: 17 მაისი, 19:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

LECTURA DANTIS /დანტეს წაკითხვა – ოცდამეთექვსმეტე ქება
2019-05-17 19:00
17 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ ოცდამეთექვსმეტე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 17 მაისი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საქართველოს ბანკის დასაქმების ფორუმი ილიაუნიში
2019-05-20 14:00
20 მაისს, ორშაბათს, 14:00 საათზე, ილიაუნის E კორპუსის სტუდენტურ სივრცეში საქართველოს ბანკის ადამიანური რესურსების მართვის სამსახურის წარმომადგენლები შეხვდებიან ილიას სახელმწიფო უნივერსიტეტის სტუდენტებსა და კურსდამთავრებულებს.
საქართველოს ბანკის წარმომადგენლები დაინტერესებულ პირებს შესთავაზებენ დასაქმებას გაყიდვების ასისტენტის პოზიციაზე, წარმოადგენენ პრეზენტაციას ბანკისა და აქტიური ვაკანსიების შესახებ, შეხვედრის ბოლოს კი სტუდენტებს/კურსდამთავრებულებს გაესაუბრებიან შერჩევის მიზნით.
ვაკანსია საინტერესოა ნებისმიერი კურსისა და საფეხურის სტუდენტებისა და კურსდამთავრებულებისთვის.
შეხვედრაზე დასწრების მსურველებმა გთხოვთ შეავსეთ მარტივი სარეგისტრაციო ფორმა

დრო: 20 მაისი, 14:00 საათი
ადგილმდებარეობა: E კორპუსის სტუდენტური სივრცე, -1 სართული, ქ. ჩოლოყაშვილის გამზ. N3/5.

„ფილოსოფიური არქივის“ პრეზენტაცია საქართველოს მეცნიერებათა ეროვნულ აკადემიაში
2019-05-20 16:20
15 მაისს საქართველოს მეცნიერებათა ეროვნულ აკადემიაში გაიმართა სავლე წერეთლის ფილოსოფიის ინსტიტუტის ახალი გამოცემის – „ფილოსოფიური არქივი, I ტომი – თამაზ ბუაჩიძე“ – წარდგენა. აღსანიშნავია, რომ ფილოსოფიის ინსტიტუტის საარქივო მასალა, რომელიც შესულია გამოცემის პირველ ტომში, დაცულია საქართველოს მეცნიერებათა ეროვნულ აკადემიაში. პრეზენტაციაზე გამოცემისა და მისი ავტორის შესახებ ისაუბრეს რედაქტორებმა – პროფესორმა, დოქტორმა თამარ ცოფურაშვილმა და დოქტორმა მერი ცუცქირიძემ, ასევე თამაზ ბუაჩიძის მოწაფეებმა.

ატლანტიკური საბჭოს DFR ლაბორატორია და „მითების დეტექტორი“ კრემლის პროპაგანდის წინააღმდეგ
2019-05-20 18:00
20 მაისს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ მედიის განვითარების ფონდი (MDF) და ილიას სახელმწიფო უნივერსიტეტი გამართავენ დისკუსიას თემაზე „გაზომე სიმართლე!“. სტუდენტებს შესაძლებლობა ექნებათ, გაეცნონ ატლატიკური საბჭოს DFR ლაბორატორიისა და მედიის განვითარების ფონდის გამოცდილებას კრემლის პროპაგანდის წინააღმდეგ ბრძოლაში და იმსჯელონ პროპაგანდასთან ბრძოლის გზებზე.
დისკუსიაში მონაწილეობას მიიღებენ ატლანტიკური საბჭოს DFR ლაბორატორიის მკვლევრები – ლუკას ანდრიუკაიტისი, ეთო ბუზიაშვილი და მედიის განვითარების ფონდის აღმასრულებელი დირექტორი თამარ კინწურაშვილი. დისკუსიას საქართველოს ატლანტიკური საბჭოს ხელმძღვანელი დავით სიხარულიძე გაუძღვება.
ღონისძიება ეწყობა პროექტის „ახალგაზრდების მედიაწიგნიერების ლაბორატორია პასუხისმგებლიანი მედია მოხმარებისთვის“ ფარგლებში. მას მხარს ამერიკის შეერთებული შტატების საელჩო უჭერს.

სამუშაო ენები: ქართული, ინგლისური (უზრუნველყოფილი იქნება ქართული თარგმანი)
დრო: 20 მაისი, 18:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

კომუნიკაციის დამხმარე საშუალების Tobbii Eye Tracker device -ის პრეზენტაცია
2019-05-20 18:00
20 მაისს, 18:00 საათზე ილიას სახელმწიფო უნივერსიტეტის A101 აუდიტორიაში გაიმართება კომუნიკაციის დამხმარე საშუალების, Tobbii Eye Tracker device-ის, პრეზენტაცია, რომელსაც გაუძღვება პროფესიონალი ტექნიკური სპეციალისტი დუბაიდან კამილე მატა (Camille Matta).
მოწყობილობა Tobbii Eye Tracker წარმოადგენს მაღალი ფუნქციების დამხმარე საშუალებას მეტყველების შეფერხების მქონე პირებისთვის ნებისმიერ ასაკში (ბავშვები და მოზარდები ცერებრული დამბლით, არავერბალი აუტისტური სპექტრის მქონე ადამიანები, ინსულტგადატანილი და განვითარების სხვა სახის შეფერხების მქონე ადამიანები, რომელთაც უჭირთ ენის გამოყენება კომუნიკაციისთვის). Tobbii მოწყობილობა გამოყენების დასწავლის შემდეგ ადამიანებს აძლევს თავიანთი საჭიროებების წერილობითი გადმოცემის შესაძლებლობას, რომელსაც ამ მოწყობილობის დახმარებით თვალით ქმნიან კომპიუტერში, პლანშეტსა თუ ლეპტოპში.
ვორკშოპი განკუთვნილია შეზღუდული შესაძლებლობის მქონე პირებთან მომუშავე ორგანიზაციებისა და ოჯახებისათვის.
დრო: 20 მაისი, 18:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი

იაპონელი ქართველოლოგის, ჰიროტაკე მაედას საჯარო ლექცია
2019-05-21 17:00
21 მაისს, 17.00 საათზე, ილიას სახელმწიფო უნივერსიტეტის E207 აუდიტორიაში გაიმართება იაპონელი მეცნიერის, ჰიროტაკე მაედას საჯარო ლექცია.
მომხსენებელი ყურადღებას გაამახვილებს იაპონიისა და საქართველოს ისტორიის ზოგიერთი ეპოქის შედარებასა და მსგავსება-განსხვავებების წარმოჩენაზე; საუბარი შეეხება ზოგიერთი ქართველი და იაპონელი ისტორიული პირის მოღვაწეობის საკვანძო საკითხებს.
მომხსენებლის შესახებ
ტოკიოს მეტროპოლიტენის უნივერსიტეტის პროფესორი ჰიროტაკე მაედა არის ქართველოლოგი, ისტორიკოსი. იგი დიდი ხანია თანამშრომლობს გ. წერეთლის აღმოსავლეთმცოდნეობის ინსტიტუტსა და საქართველოს სხვა სამეცნიერო ცენტრებთან. მეცნიერი იკვლევს საქართველო-ირანის ურთიერთობებს, უპირველესად კი ქართველების მოღვაწეობას ირანში XVI-XVII საუკუნეებში. პროფესორი მაედა კარგად ფლობს ქართულს. არაერთხელ მონაწილეობდა საქართველოსა და უცხოეთში გამართულ სამეცნიერო ღონისძიებებში, წაკითხული აქვს მოხსენებები საქართველოს ისტორიის ამა თუ იმ საკითხთან დაკავშირებით. ჰიროტაკე მაედა არაერთი პუბლიკაციის ავტორია, რომლებიც გამოცემულია სხვადასხვა ენაზე, მათ შორის აღსანიშნავია 2008 წელს ქართულად გამოცემული წიგნი „ქართველები სეფიანთა ირანში.“
სამუშაო ენა: ქართული
დრო: 21 მაისი, 17.00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საჯარო ლექცია „წმინდა გიორგის ხატება რიტუალსა და ზეპირსიტყვიერ ტექსტებში“
2019-05-21 17:00
21 მაისს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ დოქტორი ნინო აბაკელია წაიკითხავს საჯარო ლექციას თემაზე: „წმინდა გიორგის ხატება რიტუალსა და ზეპირსიტყვიერ ტექსტებში“.
თემის მოკლე აღწერა
მოხსენება ეხება წმინდა გიორგის თაყვანისცემის ერთ-ერთ (მაგრამ არა ერთადერთ) ფორმას საქართველოში, რომელიც დასტურდება სამხრეთ საქართველოსა და აღმოსავლეთ საქართველოს მთიანეთში.
ქრისტიანული, და არა მარტო ქრისტიანული, სამყაროს ყველაზე ცნობილი წმინდანის, წმ. გიორგის სახის კვლევა შესაძლებლობას იძლეოდა, მის მრავალვალენტურ სახეში დანახული და პირველ პლანზე წამოწეული ყოფილიყო მისი ესა თუ ის ასპექტი, რაც სხვადასხვა დისციპლინის მკვლევრებს საშუალებას აძლევდათ, განევითარებინათ განსხვავებული თეორიები მის შესახებ. შესაბამისად, კვლევის რაკურსიდან გამომდინარე, ის სხვადასხვა დროს ასოცირდებოდა პერსევსთან, ჰორუსთან, თამუზთან ანუ, მოკვდავ და აღდგენად ღვთაებასთან, მთავრესთან, მითრასა და სხვა სახეებთან. მის კულტში ზოგი კვლევით გამოვლინდა პრევალირებული სოლარული ელემენტები და სპეციალური ყურადღება მიექცა მის ახალ თეოფანიას ქართველთა მსოფლმხედველობაში. დროთა განმავლობაში შესაძლებელი კავშირების ან, უკეთ, შესაძლო იდენტობების ნუსხა სწრაფად გაიზარდა.
მოხსენება განიხილავს წმ. გიორგის რამდენიმე ეპითეტს, რომლებიც ფიქსირდება სამხრეთ საქართველოს მოსახლეობის რელიგიურ ცხოვრებასა და აღმოსავლეთ საქართველოს რიტუალურ ზეპირსიტყვიერ ტექსტებში, რაც შუქს ჰფენს წმ. გიორგის თაყვანისცემის კიდევ ერთ ფორმას საქართველოში.
მოხსენებაში ნაჩვენები იქნება შედარებითი მეთოდით გამოვლენილი წმ. გიორგი ხიდრის (ცხოელის) თაყვანისცემის ფორმა, რაც უფრო მიანიშნებს აღნიშნული ეპითეტების კონცეპტუალურობაზე, ვიდრე პოეტურ იმაგინაციაზე, რომელიც მსჭვალავს მთიელთა ყოველდღიურ ცხოვრებას და ასახულია როგორც ენაში, ასევე რიტუალშიც.
ეთნოგრაფიული მასალა ვარაუდის შესაძლებლობას იძლევა, რომ ძირი აღნიშნული კულტისა მოიძებნოს აბრაამისეული რელიგიების კონტექსტში.

დრო: 21 მაისი, 17:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

გლაზგოს უნივერსიტეტის პროფესორის, ჰარი დე კონინგის საჯარო ლექცია
2019-05-21 17:00
21 მაისს, 17.00 საათზე, ილიას სახელმწიფო უნივერსიტეტის G106 აუდიტორიაში გლაზგოს უნივერსიტეტის პროფესორი ჰარი დე კონინგი გამართავს ლექციას თემაზე: „ტრიპანოსომასა და სქისოსტომას წინააღმდეგ ახალი წამლების სამიზნეები – ფოსფოდიესთერაზას ინჰიბიტორები“.
სამუშაო ენა: ინგლისური
დრო: 21 მაისი, 17:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

საჯარო ლექცია „მიქელანჯელოს მნიშვნელობა ფლორენციის ხელოვანთა აკადემიაში და ალესანდრო ალორის დავიწყებული სურათი“
2019-05-21 19:00
21 მაისს, 19:00 საათზე, ილიას სახელმწიფო უნივერსიტეტის A101 აუდიტორიაში გაიმართება ხელოვნებათმცოდნე ნინო ნანობაშვილის საჯარო ლექცია თემაზე: „მიქელანჯელოს მნიშვნელობა ფლორენციის ხელოვანთა აკადემიაში და ალესანდრო ალორის დავიწყებული სურათი“.
ნინო ნანობაშვილი არის მიუნხენის გრაფიკების კაბინეტის ასისტენტ-კურატორი; PhD: მიუნხენის ლუდვიგ-მაქსიმილიანის უნივერსიტეტი.
თემის მოკლე აღწერა
1563 წელს ფლორენციის ხელოვანთა აკადემიის (“Accademia del Disegno”) დაარსება მნიშვნელოვანი მოვლენა გახდა, როგორც მასში გაწევრიანებულ ხელოვანთათვის, ასევე ხელოვნების მოყვარულთათვის, განსაკუთრებით კი მედიჩების საგვარეულოს წარმომადგენლებისათვის. აკადემიის დაარსებისთანავე მისმა წევრებმა დაიწყეს აკადემიის ინტელექტუალური პროგრამის ჩამოყალიბება და ზრუნვა ამ პროგრამის საზოგადოებისათვის წარსადგენად. ამ პროცესში დიდი მნიშვნელობა ჰქონდა მედიჩების ოჯახის მიერ ორგანიზებულ ღონისძიებებში მონაწილეობას.
ფლორენციის აკადემია ერთმანეთისგან განსხვავებულად მოაზროვნე წევრებისგან შედგებოდა, რაც წლების განმავლობაში მათ შორის არაერთი დაპირისპირებისა და უკმაყოფილების მიზეზი გახდა. აკადემიის ხელმძღვანელი, მედიჩების ოჯახთან დაახლოებული, ჯორჯო ვაზარი, არ იყო მიუკერძოებელი თავისი შეხედულებებით. მის ტექსტებსა და ბიოგრაფიებში ხშირად შეიმჩნევა ვაზარის მიერ შეცვლილი ან დაფარული ფაქტები.
მომხსენებელი შეეხება ალესანდრო ალორის (1535-1607), ანიოლო ბრონძინოს (1503-1572) მოწაფისა და მემკვიდრის, ნახატს „ქრისტე წმინდა კოზმას და დამიანეს შორის,“ რომელიც ამჟამად ბრიუსელის ნატიფი ხელოვნების სამეფო მუზეუმში ინახება. სურათი მრავალ ისეთ პროგრამულ თემას შეიცავს, რომლებიც ფლორენციის აკადემიის დაარსების პერიოდში იყო აქტუალური, თუმცა აკადემიის ოფიციალურ ნაწერებში არ მოიხსენიება. განხილული იქნება, როგორც ალესანდრო ალორის როლი ფლორენციის კულტურულ ცხოვრებასა და ხელოვანთა წრეებში, ასევე მიქელანჯელოს მემკვიდრეობის მნიშვნელობა ფლორენციისთვის. აუდიტორია გაეცნობა წლების განმავლობაში დავიწყებული ალორის სურათის „ქრისტე წმინდა კოზმას და დამიანეს შორის” შემდგომ ისტორიას.

დრო: 21 მაისი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: საჯარო ლექცია „განმანათლებლობის იმპულსები ქართულ ლიტერატურაში“
2019-05-21 19:00
21 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ რატი ამაღლობელი წაიკითხავს საჯარო ლექციას „განმანათლებლობის იმპულსები ქართულ ლიტერატურაში“. მომხსენებელი ისაუბრებს შემდეგ თემებზე: სოლომონ დოდაშვილი და ევროპული პოლიტიკური დღის წესრიგი, ქართული ლიტერატურა ილია ჭავჭავაძესა და მიხეილ ჯავახიშვილს შორის, „ბულბულს ორკესტრი მირჩევნია სიმფონიური“ – კონსტანტინე გამსახურდია და გალაკტიონ ტაბიძე მეოცე საუკუნის ქართულ პოეტურ მეტყველებასა და მხატვრული აზროვნებაში ევროპული რეფორმისათვის.
დრო: 21 მაისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა - სტუდენტური კონფერენცია „მდგრადი განვითარების მიზნები და ერთი სარტყელი“
2019-05-22 17:00
22 მაისს, 17:00 საათზე, ილიას სახელმწიფო უნივერსიტეტის G106 აუდიტორიაში გაიმართება საინფორმაციო შეხვედრა სტუდენტური კონფერენციის „მდგრადი განვითარების მიზნები და ერთი სარტყელი“ შესახებ.
შეხვედრაზე დაინტერესებული სტუდენტები კონფერენციასთან დაკავშირებულ შეკითხვებზე ამომწურავ ინფორმაციას მიიღებენ.
დეტალური ინფორმაცია სტუდენტური კონფერენციის „მდგრადი განვითარების მიზნები და ერთი სარტყელი“ შესახებ იხ. ბმულზე: http://bit.ly/2Jz9x0e
დრო: 22 მაისი, 17:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

დანიური კინოს საღამო
2019-05-22 18:00
22 მაისს, 18:00 საათზე, ილიას სახელმწიფო უნივერსიტეტის D502 აუდიტორიაში გაიმართება დანიური კინოს საღამო. ნაჩვენები იქნება ფილმი „სამეფო რომანი“ (2012), რომელიც ეხება დანიის ისტორიის ერთ-ერთ საინტერესო და მნიშვნელოვან პერიოდს. სამეფო რომანის ისტორიასთან ერთად ფილმში ვეცნობით განმანათლებლობის, იდეალიზმის, ძველი და ახალი დროის იდეების დაპირისპირების ისტორიას. ფილმს მიღებული აქვს ორი ვერცხლის დათვი ბერლინის 62-ე კინოფესტივალზე.
ფილმის ჩვენების შემდეგ გაიმართება დისკუსია, რომელსაც გაუძღვება კოპენჰაგენის საუნივერსიტეტო კოლეჯის დოცენტი კენეთ რაინეკე ჰანსენი.
სურათი ნაჩვენები იქნება ქართულ ენაზე.
დისკუსიის სამუშაო ენა: ინგლისური
დრო: 22 მაისი, 18:00 საათი
ადგილმდებარეობა: D502 აუდიტორია (ი.ჭავჭავაძის გამზ. N32) ილიას სახელმწიფო უნივერსიტეტი
დასწრება თავისუფალია.

საჯარო ლექცია „ენის თეორიები შუა საუკუნეებში და მათი გავლენა თანამედროვე ენათმეცნიერებაზე“
2019-05-22 19:00
22 მაისს, ორშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გერმანული ენის საზოგადოების (Gesellschaft für deutsche Sprache) ადგილობრივი განყოფილება გიწვევთ პროფესორ თამარ ცოფურაშვილის საჯარო მოხსენებაზე „ენის თეორიები შუა საუკუნეებში და მათი გავლენა თანამედროვე ენათმეცნიერებაზე“ („Die mittelalterlichen Sprachtheorien und ihre Auswirkung auf moderne Sprachwissenschaften“).
დრო: 22 მაისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახლმწიფო უნივერსიტეტი
დასწრება თავისუფალია.

პროფესორ გიორგი მელაძის საჯარო ლექცია და წიგნის „ამერიკელი ნაფიცი მსაჯულები - ვერდიქტი" პრეზენტაცია
2019-05-23 15:00
23 მაისს, 15:00 საათზე, ილიაუნის A101 აუდიტორიაში ილიას სახელმწიფო უნივერსიტეტის სამართლის სკოლის ასოცირებული პროფესორი გიორგი მელაძე წაიკითხავს საჯარო ლექციას თემაზე: „ამერიკელი ნაფიცი მსაჯულები – ვერდიქტი”.
ლექციის ბოლოს გაიმართება წიგნის „ამერიკელი ნაფიცი მსაჯულები – ვერდიქტი“ პრეზენტაცია. წიგნი თარგმნა ილიას სახელმწიფო უნივერსიტეტის კონსტიტუციური კვლევების ცენტრმა. რედაქტორია პროფესორი გიორგი მელაძე.
დეტალური ინფორმაცია იხილეთ თანდართულ ფაილში.
დრო: 23 მაისი, 15:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.
